'Old Farmer's Almanac' (10/10/04) - 2004-10-09
"Almanah svega pod kapom nebeskom, uključujući i Sunce i Mjesec" najstariji je američki časopis
Ovih je dana objavljen najnoviji broj najstarijeg američkog časopisa: godišnjak "Old Farmer's Almanac" za 2005. godinu 213. je kontinuirano izdanje ove publikacije. Reklamiran kao 'almanah svega pod kapom nebeskom, uključujući i Sunce i Mjesec', ovaj podebeli časopis sadrži zodijački kalendar, dugoročne vremenske prognoze, savjete za vrtove, povrtnjake i održavanje doma, te novosti o najnovijim trendovima u tehnologiji i popularnoj kulturi. Izreka da se knjigu ne sudi po koricama, ne vrijedi za ovu knjižicu: "Old Farmer's Alamanac" poziva čitatelja da ga sudi upravo po njegovom izblijedjelo žutom ovitku s crtežima usjeva i života na seoskom dobru, koji podjeća na časopise iz nekih davno nestalih dana. Izdavač John Pierce vjeruje da ovitak daje čitatelju opipljivu sponu s prošlošću. "Ljudi povezuju svoja vlastita sjećanja s "Alamanahom". U našim arhivima su primjerci almanaha s početka 19. stoljeća u kojima su obitelji označavale svoje važne datume: recimo, 'umrla je baka' ili 'rodio se taj-i-taj' na samim stranicama kalendara almanaha. Ti su se almanasi čuvali zajedno s Biblijom kao dio obiteljske povijesti," kaže Pierce. Svake se godine proda više od četiri milijuna primjeraka "Old Farmer's Almanaca". Kako kaže John Pierce, priličan broj čitatelja kontaktira urednike časopisa bilo telefonom ili, u novije vrijeme, e-mailom, u vezi sa zodijačkim kalendarom: koriste ga pri donošenju važnih odluka. "Mnogi ljudi vjeruju da je važno sijati u skladu sa znacima zodijaka i mjesečevim fazama. Mi smo, međutim, tokom godina shvatili da značajan dio naših pretplatnika zaista vjeruje da horoskopski znakovi imaju odraza na njihove živote," kaže nam. Čitatelji isto tako brižljivo prate Almanahove vremenske prognoze, posebice kada se radi o nekom za njih važnom danu, recimo, dolazećem vjenčanju. Izdavači almanaha tvrde da im je tradicionalno stopa točnosti dugoročnih prognoza oko 80 posto. Svoje prognoze sastavljaju koristeći višegodišnje klimatološke i meteorološke podatke, kao i najnovija saznanja o sunčevim olujama. Dakle, kakvo će biti vrijeme u Sjedinjenim Državama ove zime? "Vjerujemo da će biti ili hladnije ili s više snijega od prosječnih godina, i to diljem zemlje, osim u pustinjama jugozapada gdje će biti toplije i prilično suho," otkriva nam naš sugovornik. Upravo su vremenske prognoze pomogle "Old Farmer's Almanacu" da se izdvoji od drugih sličnih publikacija kada je prvi put objavljen, 1792. U to je vrijeme u Americi bilo puno almanaha, no utemeljitelj "Old Farmer's Alamanaca" je imao jednu veliku prednost pred konkurencijom: bio je odličan amaterski matematičar. On je uspijevao izvoditi složene proračune za određivanje izlaska i zalaska Sunca i za Mjesečeve faze, tako da je njegov almanah vrlo brzo stekao reputaciju pouzdanosti. Dananji godišnjak sadrži mnogo suvremenijeg materijala: više o ukrasnim vrtovima nego o poljoprivrednim kulturama, više o zanimacijama u prirodi - promatranju ptica, ribolovu, pješačenju, planinarenju - nego o teškoćama seoskog života. Ali, tu su još uvijek stare izreke i pouke, koje krase stranice kalendara: recimo, "Na svačijem putu nađe se blatnjava lokva," ili: "Nije sve što izađe iz krave maslac."